યુવતીને પોતાની પાસે આવતી જોઈને એમોનને લાગ્યું, કે જે છીછરા સંસ્કારો સાથે મધ્યમવર્ગી યહૂદી મા-બાપે તેને ઉછેરીને યુરોપિયન સંસ્કારોનો રંગ ચડાવ્યો હતો તે જોતાં, પોલેન્ડના એક પણ પ્રામાણિક માણસે પોતાની યુનિવર્સિટીમાં તેને દાખલ નહીં કરી હોય; અને એટલે જ જરૂર તેના મા-બાપે તેને વિયેના કે મિલાન મોકલીને આ ઊંચી ડીગ્રી તેને અપાવી દીધી હશે જેથી તેને આ વ્યવસાયનો ટેકો મળી રહે! અને આ વ્યવસાયે વળી તેના ગુમાનમાં એક ઓર રંગ ચડાવ્યો હશે! યુવતી એમોન તરફ એવા ભાવ સાથે આવી રહી હતી, જાણે તેની ડીગ્રીને કારણે એમોન હમણાં તેના વખાણ કરશે, અને આ ગમાર લશ્કરી અધિકારી હુજર, અથવા જે કોઈ એસએસ અધિકારીએ પાયાના ખોદકામનું નબળું નિરીક્ષણ કર્યું હશે તેની ખબર લઈ નાખશે! પરંતુ તે નહોતી જાણતી, કે એમોનને તો તેના તરફ નફરત જ હતી! એમોન એવા દરેક માણસને ધિક્કારતો હતો, જેઓ એસએસનો ગણવેશ અને પોતાની નજર સામે ઊભા થઈ રહેલા આવા વિશાળ બાંધકામ જેવા પુરાવાઓ જોવા છતાંયે, જર્મન અધિકારીને મદદ કરીને પોતાના યહૂદી હોવા પ્રત્યે સહાનુભૂતી મેળવવા માગતા હોય, પોતાના બચાવનો રસ્તો શોધી રહ્યા હોય!